### NN 102/2025 (16.7.2025.), Pravilnik o izgledu i sadržaju službene iskaznice i značke zaposlenika Porezne uprave

Ministarstvo financija

1415

Na temelju članka 13. stavka 8. i članka 31. stavka 4. Zakona o Poreznoj upravi (»Narodne novine« broj 115/16, 98/19, 155/23 – Zakona o plaćama u državnoj službi i javnim službama i 152/24), ministar financija donosi

PRAVILNIK

O IZGLEDU I SADRŽAJU SLUŽBENE ISKAZNICE I ZNAČKE ZAPOSLENIKA POREZNE UPRAVE

1. OPĆE ODREDBE

Članak 1.

(1) Ovim Pravilnikom propisuje se:

− izgled, oblik i sadržaj službenih iskaznica i znački koje se izdaju ravnatelju Porezne uprave kao državnom dužnosniku, službenicima i namještenicima Ministarstva financija, Porezne uprave (u daljnjem tekstu: korisnici)

− ovlasti korisnika koje se dokazuju službenom iskaznicom i značkom

− uvjeti za dobivanje službene iskaznice i značke, način izdavanja, uporabe, zamjene, suspenzije i opoziva službenih iskaznica i znački koje se izdaju korisnicima

− postupak u slučaju oštećenja, gubitka, nestanka, trajnog i privremenog oduzimanja službenih iskaznica i znački te

− vođenje evidencije o službenim iskaznicama i značkama.

(2) Predlošci službenih iskaznica i značke iz stavka 1. ovoga članka sastavni su dio ovoga Pravilnika.

II. IZGLED, OBLIK I SADRŽAJ SLUŽBENE ISKAZNICE

Članak 2.

(1) Službene iskaznice izrađuju se tehnikom obostranog zaštitnog tiska, od višeslojnog PC materijala u obliku plastične kartice pravokutnog oblika veličine 85,6 x 53,98 mm, ID 1 formata, u skladu s normom ISO/IEC 7810, a prevladavajuća boja službene iskaznice je plava.

(2) Službena iskaznica sadrži elektronički kontaktni čip za pohranu elektroničkih podataka i beskontaktni čip te ima ugrađene zaštitne elemente protiv krivotvorenja koji uključuju UV zaštitu, zaštitnu pozadinu s linijskim rasterom i mikrotekst.

Članak 3.

(1) Prednja strana (lice) službene iskaznice sadrži:

− grb Republike Hrvatske i naziv: »REPUBLIKA HRVATSKA«

− naziv: »SLUŽBENA ISKAZNICA«

− prostor za upis: ime, prezime, datum izdavanja i broj službene iskaznice

− podatak za strojno čitanje (QR kod)

− grafičke elemente vidljive u zaštitnom dizajnu kartice

− elektronički kontaktni čip

− elektronički beskontaktni čip.

(2) Elektronički kontaktni čip iz stavka 1. ovoga članka sadrži:

− naziv tijela državne uprave koje izdaje službenu iskaznicu – Izdavatelj iskaznice

− ime i prezime korisnika službene iskaznice

− osobni identifikacijski broj (u daljnjem tekstu: OIB) korisnika službene iskaznice

− broj službene iskaznice

− kodove za podešavanje pristupa podacima za aktivaciju privatnog ključa

− identifikacijski certifikat visoke razine sigurnosti koji služi za autentifikaciju korisnika

− potpisni certifikat koji je kvalificirani certifikat koji se koristi za podršku kvalificiranom elektroničkom potpisu koji ima istu pravnu snagu i zamjenjuje vlastoručni potpis u skladu s propisima kojima je reguliran elektronički potpis

− kodove za podešavanje pristupa podacima za aktivaciju certifikata

− datum izdavanja službene iskaznice.

(3) Elektronički beskontaktni čip iz stavka 1. ovoga članka sadrži:

− ime i prezime korisnika službene iskaznice

− OIB korisnika službene iskaznice

− broj službene iskaznice.

Članak 4.

(1) Poleđina (naličje) službene iskaznice sadrži:

− u gornjem lijevom kutu tekst

»REPUBLIKA HRVATSKA

MINISTARSTVO FINANCIJA

POREZNA UPRAVA«

− u gornjem desnom kutu zaštitnom bojom vidljivom pod UV svjetlom zaštićene pojedine elemente logotipa Ministarstva financija, Porezne uprave (u daljnjem tekstu: Porezna uprava)

− u lijevom dijelu službeno svojstvo

− OIB korisnika certifikata

− crtični kod OIB-a korisnika certifikata

− u desnom dijelu prazan prostor za fotografiju dimenzija 22×28 mm.

(2) Službena svojstva korisnika službene iskaznice iz stavka 1. ovoga članka jesu:

− »RAVNATELJ« ili

− »DRŽAVNI SLUŽBENIK« ili

− »NAMJEŠTENIK«.

III. IZGLED I SADRŽAJ SLUŽBENE ZNAČKE

Članak 5.

(1) Službena značka (u daljnjem tekstu: značka) izrađena je od kovine na podlozi od mjedi i veličine je 65 x 60 mm. Vanjski rub značke je u obliku hrvatskog pletera izveden u reljefu (kromiran). U središnjem dijelu značke nalazi se pozlaćeni grb Republike Hrvatske, a polja unutar grba izrađena su crvenim i bijelim emajlom. U sredini lijevo od grba nalazi se grafički znak u obliku otvorene knjige s perom, a desno vaga. Iznad grba su u plavom emajlu ovalno ispisane riječi: »REPUBLIKA HRVATSKA, MINISTARSTVO FINANCIJA«, a ispod grba su ovalno ispisane riječi: »POREZNA UPRAVA«.

(2) U donjem dijelu značke nalazi se niklana lenta na kojoj je plavim emajlom ispisana odgovarajuća slovna oznaka i serijski broj značke.

(3) Službeno svojstvo i odgovarajuće slovne oznake korisnika službene značke su:

− »POREZNI NADZOR« – slovna oznaka A,

− »SUZBIJANJE POREZNIH PRIJEVARA« – slovna oznaka B,

− »NAPLATA, OVRHA, STEČAJEVI I LIKVIDACIJE« – slovna oznaka C,

− »UNUTARNJI NADZOR« – slovna oznaka D,

− »NEIZRAVNI NADZOR / POSTUPAK PROVJERE« – slovna oznaka E

− »FINANCIJSKE ISTRAGE« – slovna oznaka F,

− »UNUTARNJA REVIZIJA« – slovna oznaka G.

IV. OVLASTI KORISNIKA SLUŽBENE ISKAZNICE I ZNAČKE

Članak 6.

(1) Ravnatelj Porezne uprave, kao državni dužnosnik koji upravlja radom Porezne uprave, službeno svojstvo i identitet dokazuje službenom iskaznicom.

(2) Ovlasti službenika Porezne uprave propisane su odredbama Zakona o Poreznoj upravi, Općeg poreznog zakona, Ovršnog zakona, Zakona o sustavu unutarnjih kontrola u javnom sektoru, zakona kojima se uređuju pojedine vrste poreza, doprinosa i drugih javnih davanja te drugih propisa koji se odnose na oporezivanje, naplatu, prisilnu naplatu, stečajni postupak i fiskalizaciju u prometu gotovinom.

(3) Službenici Porezne uprave, uključujući i one raspoređene na radna mjesta – položaje I. vrste, koji obavljaju poslove poreznog nadzora, suzbijanja poreznih prijevara, naplate, ovrhe, stečajeva, likvidacije, unutarnjeg nadzora, unutarnje revizije, financijskih istraga i neizravnog nadzora/postupak provjere u ispostavama službeno svojstvo, ovlasti i identitet dokazuju službenom iskaznicom i/ili značkom.

(4) Ostali službenici i namještenici Porezne uprave službeno svojstvo i identitet dokazuju službenom iskaznicom.

V. IZRADA, UPORABA I ČUVANJE SLUŽBENE ISKAZNICE I ZNAČKE

Članak 7.

(1) Pravo na dobivanje službene iskaznice i/ili značke Porezne uprave imaju ravnatelj Porezne uprave, kao državni dužnosnik, te službenik ili namještenik Porezne uprave, zaposlen na određeno ili neodređeno vrijeme pod uvjetom da se protiv njega ne vodi postupak zbog povrede službene dužnosti ili kazneni postupak.

(2) Korisnik za kojeg se podnosi zahtjev za izdavanje službene iskaznice i/ili značke dužan je s pružateljem usluge povjerenja sklopiti ugovor o pružanju usluga certificiranja, kojim se utvrđuju prava i obveze ugovornih strana.

(3) Korisnicima službene iskaznice i/ili značke dopušteno je istu upotrijebiti samo u skladu s danim ovlastima i u službene svrhe.

(4) Službenom iskaznicom i/ili značkom se dokazuje identitet, službeno svojstvo i ovlasti korisnika u obavljanju službenih poslova, a predočuju se na početku postupka poreznom obvezniku, odnosno službeniku i namješteniku Porezne uprave te se koriste i u drugim slučajevima povezanima s obavljanjem službenog posla službenika ili namještenika.

(5) Iskaznicu i/ili značku je zabranjeno davati drugoj osobi.

(6) Za svaku zlouporabu iskaznice i/ili značke utvrđuje se povreda službene dužnosti i kaznena odgovornost u skladu s posebnim propisima.

Članak 8.

(1) Službena iskaznica i značka čuvaju se u trostruko preklopljenom plavom kožnom povezu, a veličina svakoga pregiba je 9x12 cm.

(2) Lijeva strana unutarnjeg pregiba je prozirna i predviđena za iskaznicu, a desna strana za značku. Iznad značke, na kožnom povezu upisan je tekst: »MINISTARSTVO FINANCIJA, POREZNA UPRAVA«.

VI. IZDAVANJE SLUŽBENE ISKAZNICE I ZNAČKE TE VOĐENJE EVIDENCIJE

Članak 9.

(1) Poslove registracije sa svrhom izdavanja službenih iskaznica i značaka kao registracijski ured obavlja ustrojstvena jedinica u Središnjem uredu Porezne uprave nadležna za upravljanje ljudskim potencijalima u suradnji s ustrojstvenom jedinicom nadležnom za razvoj Informacijskog sustava Porezne uprave, odnosno osobe koje ravnatelj Porezne uprave ovlasti za obavljanje tih poslova te o istima vodi evidenciju.

(2) Postupak za izdavanje službene iskaznice i/ili značke korisniku pokreće Porezna uprava putem nadležne ustrojstvene jedinice iz stavka 1. ovoga članka po stupanju na dužnost odnosno početkom rada službenika ili namještenika u Poreznoj upravi.

(3) Zahtjev za izdavanje te pripadajuću dokumentaciju, ustrojstvena jedinica u Središnjem uredu Porezne uprave nadležna za upravljanje ljudskim potencijalima (registracijski ured) dužna je čuvati 10 godina od dana isteka certifikata.

(4) Rad ustrojstvene jedinice u Središnjem uredu Porezne uprave nadležne za upravljanje ljudskim potencijalima kao registracijskog ureda propisan je Zakonom o službenoj iskaznici i Naputkom o načinu rada registracijskih ureda i načinu vođenja evidencije o izdanim službenim iskaznicama.

(5) Evidencija o službenim iskaznicama sadrži:

– naziv ustrojstvene jedinice Porezne uprave kojoj su izdane iskaznice

– broj (količinu) izdanih i preuzetih iskaznica

– ime i prezime korisnika službene iskaznice

– OIB korisnika službene iskaznice

– naziv radnog mjesta korisnika službene iskaznice

– broj službene iskaznice

– broj autorizacijske liste (dodjele prava na izdavanje te oduzimanja prava na izdavanje službene iskaznice)

– datum izdavanja i preuzimanja službene iskaznice

– datum povrata i razlog povrata službene iskaznice

– datum isteka službene iskaznice

– datum opoziva ili suspenzije službene iskaznice

– odjeljak za napomene u koji se upisuje podatak o gubitku službene iskaznice, privremeno oduzimanje službene iskaznice i slično.

(6) Evidencija o službenim značkama sadrži:

− naziv ustrojstvene jedinice Porezne uprave kojoj su izdane značke

− broj (količinu) izdanih i preuzetih znački

− ime i prezime službenika kojemu je izdana značka

− sliku službenika veličine 30×35 mm

− OIB korisnika značke

− naziv radnog mjesta korisnika značke

− evidencijski (upisni) broj značke

− serijski broj značke

− datum izdavanja i preuzimanja značke

− datum povrata i razlog povrata značke

− odjeljak za napomene u koji se upisuje podatak o gubitku značke, privremeno oduzimanje značke i slično

− potpis službenika.

(7) Službena iskaznica vrijedi tri godine od dana izdavanja ili do isteka roka trajanja odgovarajućeg certifikata, a najkasnije do prestanka dužnosti odnosno prestanka službe korisnika službene iskaznice.

(8) Korisnik službene iskaznice dužan je najkasnije u roku od 30 dana prije isteka važeće službene iskaznice odnosno isteka roka trajanja odgovarajućeg certifikata obavijestiti ustrojstvenu jedinicu u Središnjem uredu Porezne uprave nadležnu za upravljanje ljudskim potencijalima o isteku roka važenja službene iskaznice odnosno isteku roka trajanja odgovarajućeg certifikata.

(9) Prekršajne odredbe te novčane kazne, u vezi s korištenjem službene iskaznice, propisane su posebnim propisom kojim se uređuje izdavanje i uporaba službene iskaznice u državnim tijelima.

VII. OPOZIV ILI SUSPENZIJA SLUŽBENE ISKAZNICE

Članak 10.

(1) Ustrojstvena jedinica u Središnjem uredu Porezne uprave nadležna za upravljanje ljudskim potencijalima dužna je bez odgode poništiti službenu iskaznicu i opozvati pripadajuće certifikate:

1. ako korisnik službene iskaznice izgubi službenu iskaznicu ili na drugi način ostane bez nje

2. ako korisnik službene iskaznice zlouporabi službenu iskaznicu, što se utvrđuje po okončanju postupka zbog teške povrede službene dužnosti i/ili sudskog postupka pravomoćnom odlukom ili presudom

3. ako korisniku službene iskaznice prestane dužnost odnosno služba u Poreznoj upravi

4. ako je službena iskaznica oštećena tako da je otežano ili onemogućeno vizualno ili strojno čitanje podataka u vizualno ili strojno čitljivoj zoni ili je djelomično ili u potpunosti prelomljena ili zbog bilo kojeg drugog razloga ne služi svrsi

5. ako su korisniku službene iskaznice prestale ili se izmijenile ovlasti u obavljanju poslova za koje su izdani certifikati i

6. ako su se promijenili podaci o osobnom imenu korisnika službene iskaznice odnosno drugi podaci navedeni u službenoj iskaznici.

(2) Korisnik službene iskaznice dužan je o razlozima za poništenje službene iskaznice iz stavka 1. točaka 1., 4., 5. i 6. ovoga članka bez odgode obavijestiti ustrojstvenu jedinicu u Središnjem uredu Porezne uprave nadležnu za upravljanje ljudskim potencijalima i svog neposredno nadređenog službenika.

(3) Nadležna služba i/ili korisnik, koji bi prema svojim nadležnostima trebali imati saznanja o postojanju razloga iz stavka 1. točaka 2. i 3., dužni su bez odgode obavijestiti ustrojstvenu jedinicu u Središnjem uredu Porezne uprave nadležnu za upravljanje ljudskim potencijalima i neposredno nadređenog službenika u slučaju postojanja istih radi pokretanja postupka suspenzije ili opoziva službene iskaznice.

(4) Ustrojstvena jedinica u koju je korisnik raspoređen dužna je sastaviti izvješće o gubitku ili nestanku službene iskaznice te ga priložiti zahtjevu za izdavanje nove službene iskaznice.

(5) Korisnik službene iskaznice zatražit će izdavanje nove službene iskaznice, osim u slučaju zlouporabe službene iskaznice te prestanka dužnosti odnosno službe u državnom tijelu.

(6) Ustrojstvena jedinica u Središnjem uredu Porezne uprave nadležna za upravljanje ljudskim potencijalima će bez odgode pokrenuti postupak za izdavanje nove službene iskaznice te nakon poništenja dotadašnje službene iskaznice i opoziva pripadajućih certifikata u slučaju iz stavka 1. točaka 1., 4., 5. i 6. ovoga članka korisniku uručiti novu službenu iskaznicu.

(7) Korisniku službene iskaznice će se oduzeti službena iskaz­nica, ako se protiv njega provodi istražni postupak ili je udaljen iz državne službe, odnosno zbog drugih opravdanih razloga do okončanja postupka.

(8) Ustrojstvena jedinica u Središnjem uredu Porezne uprave nadležna za upravljanje ljudskim potencijalima dužna je dokumentaciju o poništenju iskaznice te evidenciju istog čuvati deset godina nakon njezina isteka.

VIII. GUBITAK ILI NESTANAK I POVRAT ZNAČKE

Članak 11.

(1) Službenici koji izgube značku odnosno na drugi način ostanu bez značke, dužni su o tome odmah obavijestiti svog neposredno nadređenog službenika i ustrojstvenu jedinicu u Središnjem uredu Porezne uprave nadležnu za upravljanje ljudskim potencijalima.

(2) Nova značka izdat će se nakon što se izgubljenu ili na drugi način nestalu značku oglasi nevažećom u »Narodnim novinama«.

(3) Ustrojstvena jedinica u koju je službenik raspoređen dužna je sastaviti izvješće o gubitku ili nestanku značke te ga priložiti zahtjevu za izdavanje nove značke.

Članak 12.

(1) Službenik kojemu prestane radni odnos u Poreznoj upravi, dužan je pri primitku rješenja o prestanku radnog odnosa, odnosno o rasporedu na drugo radno mjesto, odmah, a najkasnije u roku osam dana, predati značku neposredno nadređenom službeniku.

(2) Neposredno nadređeni službenik iz stavka 2. ovoga članka dužan je primljenu značku dostaviti ustrojstvenoj jedinici u Središnjem uredu Porezne uprave nadležnoj za upravljanje ljudskim potencijalima (registracijskom uredu).

(3) Službeniku će se privremeno oduzeti značka ako se protiv njega provodi istražni postupak ili je udaljen iz državne službe, odnosno zbog drugih opravdanih razloga do okončanja postupka.

IX. PRIJELAZNE I ZAVRŠNE ODREDBE

Članak 13.

(1) Službene iskaznice i značke izdane u skladu s Pravilnikom o izgledu i sadržaju službenih iskaznica i značaka službenika Porezne uprave (»Narodne novine« broj 72/17), nakon stupanja na snagu ovoga Pravilnika, vrijedit će do izdavanja novih iskaznica i značaka u skladu s ovim Pravilnikom.

(2) Službene iskaznice izdane u okviru provedbe projekta »Uspostava platforme s elektroničkim uslugama za e/m-potpis i ­e/m-Pečat«, nakon stupanja na snagu ovoga Pravilnika, vrijedit će do njihova isteka ili opoziva.

(3) Ministarstvo financija, Porezna uprava će za sve ustrojstvene jedinice Porezne uprave posebnom uputom utvrditi način dodjele i zamjene službene iskaznice i značke.

Članak 14.

Danom stupanja na snagu ovoga Pravilnika prestaje važiti Pravilnik o izgledu i sadržaju službenih iskaznica i značaka službenika Porezne uprave (»Narodne novine« broj 72/17).

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-02/3
 Urbroj: 513-07-21-17-25-4
 Zagreb, 30. lipnja 2025.

Potpredsjednik
 Vlade Republike Hrvatske i ministar financija
 dr. sc. Marko Primorac, v. r.

PRILOG 1.

PREDLOŠCI SLUŽBENIH ISKAZNICA

Izgled prednje stranice

![](/files/_web/sluzbeni-dio/2025/133362/images/15257.jpg)

Izgled stražnje stranice »DRŽAVNI SLUŽBENIK« / »NAMJEŠTENIK«

![](/files/_web/sluzbeni-dio/2025/133362/images/15252.jpg)

UV zaštita stražnje stranice

![](/files/_web/sluzbeni-dio/2025/133362/images/15243.jpg)

PRILOG 2.

PREDLOŽAK SLUŽBENE ZNAČKE

![](/files/_web/sluzbeni-dio/2025/133362/images/15234.jpg)